پێشەوا بەرزنجی

پێشەوا بەرزنجی (لەدایکبووی ٢٧ی تشرینی دووەمی ١٩٩٦ لە سلێمانی، باشووری کوردستان) یووتیووبەرێکی کوردە کە زیاتر لە بواری کایەی ڤیدیۆیی و ڤڵاگ ناوەڕۆک لە یووتیووب بڵاو دەکاتەوە کە لە ٢٠١٣ دەستی بە چالاکییەکانی لەسەر ئەو سەکۆیە کردووە. زیاتر بە کردنی کایە چیرۆکییەکانی وەک دوایینی ئێمە، دوایینی ئێمە بەشی ٢، ئانچارتد ٤: کۆتایی دزێک، گاد ئاڤ وار، ڕێزدێنت ئیڤڵ، ڕێد دێد ڕیدێمپشن ٢، ھەلەو نەیبەر و بەدەر لەمانەش ماینکرافت ناسراوە.

 ژیاننامە 
پێشەوا بەرزنجی لە ٢٧ی تشرینی دووەمی ١٩٩٦ لە سلێمانی لە باشووری کوردستان لەدایک بووە و بڕوانامەی بەکالۆریۆسی لە تەکنۆلۆژیای زانیاری لە زانکۆی ئەمریکیی عێراق – سلێمانی بەدەست ھێناوە. بە وتەی خۆی، حەزی لە ئینگلیزی نەبووە، بەڵام لەبەرئەوەی خوێندن لەو زانکۆیە بە ئینگلیزی بووە، ناچار خۆی ماندوو کردووە و لەڕێگەی زانکۆشەوە ئینگلیزییەکی زۆر باش فێر بووە کە ئەمەش یارمەتیدەر بووە تا ئاسانتر لە چیرۆکی کایەکان تێ بگات و کاراسانیی لە ڕاییکردنی کەناڵەکە بۆی کردووە.

 پیشە 
بە وتەی خۆی، لە ٢٠٠١ و ھەر لە مناڵییەوە بە کۆنسوڵی دەستیی بریک گەیم—ئەو کاتە بە ھەڵە پێی دەوترا ئاتاری—دەستی بە یاریکردن کردووە. دواتر بە کۆنسوڵەکانی نینتێندۆ و لەنێویشیاندا سیستمی چێژبەخشی نینتێندۆ یارییەکانی ئەو کاتەی وەک سووپەر ماریۆ برۆس و بە سێگا جێنیسیس یارییەکانی وەک سۆنێکی ژیشکی کردووە. دوای چەند ساڵێک، یەکە بە یەکە کۆنسوڵەکانی پلەیستەیشن و ئێکس بۆکسی بەکارھێناوە و یارییەکانی ئەو سەردەمەی پێیان کردووە کە بۆ ھەر کۆنسوڵێک دەرچوونە. ھەروەھا لە دەوروبەری ٢٠١٠ کایەکانی فەیسبووکی کردووە.

بەپێی چاوپێکەوتنێکی لە بەرنامەی ھاشتاگ لە کوردستان ٢٤، ڕای گەیاند کە دوایینی ئێمە ھۆکار بووە و ئارەزووی کردووە کە خەڵکیش ئەو کایەیە ببینن بۆیە، لە ٢٩ی حوزەیرانی ٢٠١٣ کەناڵێکی لە یووتیووب بە ناوی «کورد گەیمەرز» دروست کرد. بە وتەی خۆی، لە سەرەتادا بە زمانی ئینگلیزی و بەبێ دەرکەوتنی خۆی ڤیدیۆی کایەکانی تێدا بڵاو دەکردەوە، بەڵام دواتر ئەو ڤیدیۆیانەی سڕیوەتەوە و بڕیاری دا بە زمانی کوردیی ناوەندی چالاکی بکات، و لە ٢٥ی ئایاری ٢٠١٥ یەکەم ڤیدیۆی ھەمان کایەی بە زمانی کوردی بڵاو کردووەتەوە و ھۆکارەکەشی ئەوە بووە کە خەڵک لە چیرۆکەکەی تێ بگەن. لە سەرەتاشدا ئەو زنجیرە یارییانەی تێدا دەکرد و بڵاوی دەکردنەوە کە بە چیرۆکێکەوە بەند بوون و خۆی ئارەزووی لێیان ھەبووە. بەرزنجی بۆ یەکەم جار لە ٢٧ی ئەیلوولی ٢٠١٧، لە ئەڵقەی یەکەمی زنجیرەی باتڵفیڵد ١ شێوەی خۆی دەرخست. لە ٢٨ی تشرینی یەکەمی ٢٠١٧، لە ڤیدیۆیەکی تردا و بە دەرکەوتنەوە، پێنج خۆشترین کایە یان زنجیرەکایەکانی ژیانی دیاری کرد کە تا ئەو کاتە کردبوونی ئەمانە بوون:
 دوایینی ئێمە
 ئانچارتد
 گاد ئاڤ وار
 ڕێزدێنت ئیڤڵ
 مانگی دروێنە: ڕزگارکردنی نیشتمان
بەڵام، لە چەند ڤیدیۆی تردا کە ساڵانی دواتر لەسەر خۆشترین کایەکانی ژیانی بڵاوی کردبوونەوە، بە زیادکردنی زنجیرەکایەکانی گەورەدزیی ئۆتۆمۆبیل و دە وۆکینگ دێد ڕای گەیاند کە ئەو یارییانە بەراورد ناکرێن و ھەر یارییەکیان لە ئاستی خۆیدا خۆشترین یارییە. پێشەوا تا ئێستا کایەی دەیس گۆنی بە بێزارکەر و دە ھێنری ستیکمن کۆڵێکشنی بە پێکەنیناویترین کایە داناوە. بە کایەکانی کۆمپانیاکانی نۆتی دۆگ، ڕۆکستار گەیمز، سانتا مۆنیکا ستۆدیۆ، کوانتیک دریم، و بە کایە ترسێنەرەکانی کۆمپانیای سووپەرماسیڤ گەیمز و زنجیرەی دارک پیکچەرز ئەنتۆلۆژیی دوایین کۆمپانیا سەرسامە. لە کایەکانی ستۆدیۆ سەربەخۆکانیش، بە دێوەزمە بچووکەکان و بەشی دواتری، دێوەزمە بچووکەکان ٢ کە لەلایەن ستۆدیۆکانی تارسیر دروست کراون سەرسامە و چاوەڕێی دێوەزمە بچووکەکان ٣ دەکات کە ئەمەیان لەلایەن سووپەرماسیڤ گەیمز پەرەی پێ دراوە و بڕیارە لە ٢٠٢٥ بڵاو بکرێتەوە. تا تشرینی یەکەمی ٢٠٢٤، زنجیرەکایەکانی سڵاو دراوسێ لە پلەی یەکەم دێت کە زۆرترین جار بینراون و چەند ئەڵقەی لەنێوان ملیۆنێک بۆ دوو ملیۆن جار بینراوە.

لە ٥ی شوباتی ٢٠١٩، گەیشتە ١٠٠٬٠٠٠ سەبسکڕایبەر و خەڵاتی ئافرێنەری زیوی وەرگرت. لە ٢٠٢٣ ناوی کەناڵەکەی لە «کورد گەیمەرز» بۆ ناوی خۆی، پێشەوا بەرزنجی، گۆڕی و کاردانەوەی جیاوازی لەنێوان بینەرەکانی ھەبوو. جاروبار، بە ڤیدیۆی ئاڵنگاریی جیا لە کایە ڤیدیۆیییەکان وەک «ئەگەر ئازای پێ مەکەنە» و چەند چالاکیی جۆراوجۆر لەگەڵ خوشکەزا و برازاکانی ناوەڕۆک بڵاو دەکاتەوە کە ئەمانە بینەرێکی زیاتریان لە کایە ڤیدیۆیییەکان ھەبووە. لە ١٨ی ئایاری ٢٠٢٥، گەیشتە ١ ملیۆن سەبسکڕایبەر.

 کاردانەوەکان 
زۆربەی بینەران، بەرزنجی بە کەسێکی لەسەرخۆ، باشی لە وەرگێڕانی چیڕۆکی کایەکان بۆ کوردی و پەڕاندنی وشە نالەبارەکان یان وەرگێڕانێک کە لەگەڵ کۆمەڵگەکەی بگونجێت وەسف کردووە. ھەروەھا زۆر جار ڕەخنەی لێ گیراوە بەوەی ئەو کایانە دەکات کە تەنیا خۆی ئارەزووی لێیان ھەیە و دوای گۆڕینی ناوی کەناڵەکەش بۆ ناوی خۆی، ڕەخنەیەکی زۆری لێ گیرا و بە ھۆکاری نزمبوونەوەی ژمارەی بینەر و ڕێژەی بینینەکانیان دانا بە بەراورد بە ناوەکەی پێشتر ھەرچەندە ئەوانی تر بە شتێکی ئاسایییان وەسف کرد.

 سەرچاوەکان 

 بەستەرە دەرەکییەکان 


پۆل:خەڵکی سلێمانی
پۆل:دەرچووانی زانکۆی ئەمریکیی سلێمانی
پۆل:زیندووان
پۆل:لەدایکبووانی ١٩٩٦
پۆل:یوتیووبەرە کوڕەکان
پۆل:یووتیووبەرانی کورد